Mohamed Elyounoussi ble utvist da han pådro seg sitt andre gule kort like før slutt i 2-0-seieren mot Kypros mandag.

Se video i vinduet øverst!

Han fikk sitt første etter å ha stoppet en kontring like før pause, og sikret seg marsjordre da han kom for sent inn i en takling i siste spilleminutt.

– En kamp uten særlig temperatur, og likevel har vi fått to utvisninger, sa TV 2-kommentator Øyvind Alsaker.

Ti minutter tidligere fikk hjemmelagets Valentinos Sielis det røde kortet etter å ha taklet Ole Selnæs stygt da han var på vei gjennom.

VG får onsdag bekreftet av Det europeiske fotballforbundet (UEFA) at Elyounoussi slipper å sone karantene i den kommende EM-kvalifiseringen eller playoff. I stedet må han stå over i neste Nations League-gruppespill høsten 2020.

– Virkelig!?!? I så fall så er jeg veldig lettet. Så unødvendig å måtte stå over en playoff for det som skjedde i går, skriver Elyounoussi i en SMS til VG.​

Elyounoussi deppet ikke nevneverdig etter å ha fått se det røde.

– Det var unødvendig av meg, men det er glemt. Vi vant gruppen. Vi gjorde jobben og er fornøyd med det, sa Southampton-spilleren til TV 2 etter kampen.

To scoringer fra Ola Kamara var mer enn nok til å sikre Norge gruppeseier og opprykk i Nations League.

Elyounoussi var ikke helt fornøyd med det spillemessige, men da scoring nummer to satt følte han seg sikker på at det ville bli norsk gruppeseier.

– Vi fikk ikke til det spillet vi egentlig ønsket, vi stresset litt for mye. Det var kanskje litt høye skuldre innimellom, men til slutt hadde vi kontroll. Det eneste de skapte noe på var da vi gjorde feil. Da vi scoret ga vi egentlig blaffen i hva som skjedde i Sofia. Da måtte de score mange mål, og Bulgaria er ikke et lag som kan score mange mål. Vi visste det var avgjort da vi scoret det andre, sier han til TV ​2.